Aban Adwumayɛfoɔ Nkabomkuo ansɔ akatua ntomu 18% a aban asusu sɛ ɔpɛ sɛ ɔde to aban adwumayɛfoɔ a wɔnni bammɔ adwumakuo akatua mu no.
Aban Adwumayɛfoɔ Nkabomkuo no kaa no Wukuada no wɔ nhyiamu bi a na wɔde reka akatua ntomu yi ho asɛm ase sɛ, wɔgyina deɛ wɔgyina no ara. ℇnyɛ adeɛ a wɔbɛgye biribiara a ɛnnuru 60% atom.
Nnipa a ɔgyina aban adwumayɛfoɔ a wɔnni bammɔ mu ne aban adwumayɛfoɔ nkaeɛ binom a wɔwɔ Ghana (CLOGSAG) anan mu no daa no adi wɔ berɛ a na wɔretoto n’ano sɛ, wɔasesa kane ntomu a na wɔrepɛ no afiri 60% de kɔ 65%.
Ↄkyerɛɛ sɛ, wɔrekɔ akɔdwene deɛ aban no pɛ sɛ ɔde ma wɔn no ho. Ↄkyerɛɛ sɛ, sɛ yɛhwɛ sikasɛm nhyehyɛeɛ no mu a, wɔde 2.5 na ato ɛtoɔ (VAT) so a ɛyɛ ade mono a afei na wɔde aba. Ne saa nti ɛbɛma wɔn nnesoa nso ayɛ kɛse.
Afei, Isaac Owusu a ɔda Ghana Akyerɛkyerɛfoɔ Nkabomkuo (GNAT) ano no nso apo deɛ aban asusu sɛ ɔde bɛka wɔn akatua ho no, nanso ɔkaa sɛ, ɛsiane sɛ wɔnnyina hɔ mma wɔn ankasa wɔn ho na mmom wɔgyina hɔ ma akyerɛkyerɛfoɔ nnipakuo a wɔwɔ ɔman mu no nyinaa mu nti, ekuo no ne ne nkurɔfoɔ bɛdwene ho ahwɛ deɛ susuan de borɔdehono bɛfa. Nanso wɔbɛdi Aban Adwumayɛfoɔ Nkabomkuo no agyinasie so.
Ↄnanmusini de ma Adwadifoɔ Nkabomkuo nso kyerɛ sɛ ekuo no gyina baabi a ɛgyina ara a ɛnkɔ fam wɔ n’apɛdeɛ no ho.
Ↄkyerɛɛ sɛ wɔagogo nneɛma mu de wɔn ani ahwɛ nneɛma ara mfeɛ pii ama nneɛma akɔ bɔne, na ɛberɛ aso sɛ wɔyɛ deɛ ankɔ yie no yie. Ↄde too dwa sɛ Single Span akatua nhyehyɛeɛ no yɛ nhyehyɛeɛ a ɛnyɛ wɔ ɔman yi mu koraa, na wɔdwene sɛ wei ne akwannya a wɔde bɛyɛ nneɛma yie. Ↄkyerɛɛ sɛ ɛnyɛ sɛ wɔama wɔn asɛm ayɛ den, na mmom wɔn ara na na wɔgye 4% ne 7% no, ɛno nti wɔnnye biribiara a ɛnnuru 60%.
Ↄsoafoɔ Abɛdiakyire a ɔhwɛ Adwumasɛm soɔ, Bright Wireko Brobbey de too dwa sɛ saa nsɛm a ɛrekɔ soɔ yi yɛ deɛ ɛha n’adwene yie pa ara. Ↄkyerɛɛ sɛ wɔne Aban Adwumayɛfoɔ Nkabomkuo no ahyia nanso wɔde sika dodoɔ bi ato dwa. Deɛ aban no de too wɔn anim no nso, wɔse wɔnnye ntom ɛno nti agye sɛ wɔsane kɔbooboo ho. Ↄkyerɛ a ɛyɛ adeɛ a ɛha adwene yie.
Akuo mmienu yi a ɛyɛ aban no ne Adwumayɛfoɔ Nkabomkuo yi ahyia ara ahyia ara sɛ anka wɔbɛka wei ho asɛm, nanso ɛntumi nsi pɔ.
Ansa na wɔrebɛhyia Wukuada no, TUC de kɔkɔbɔ baeɛ sɛ ɛnyɛ adeɛ a wɔbɛgye nsusuiɛ a ɛwɔ aban no sikasɛm nhyehyɛeɛ no mu wɔ 2023 yi mu no atom.
Ↄsoafoɔ a Ↄhwɛ sikasɛm soɔ, Ken Ofori-Atta rekenkan 2023 sikasɛm nhyehyɛeɛ no, ɔde too dwa sɛ wɔasusu sɛ anka wɔde GHC 44,990.00 a ɛyɛ wɔn akatua no mu ɔha mu nkyɛmu 5.6 bɛpata adwumayɛfoɔ.
Ↄtwerɛtwerɛfoɔ Abɛdiakyire ma TUC, Joshua Ansah kaa no wɔ Joynew PM Express so sɛ wɔnnye sika nsusuiɛ biara a aban de ato dwa no ntom.
Owura Ansa kyerɛ sɛ, sɛ aban si so dua sɛ wɔpɛ sɛ wɔtua biribi a ɛnnuru 60% a, ɛnneɛ ɔmmoaboa ne ho nhwɛ ɔko kwan. Ↄmaa no daa adi sɛ ɛnyɛ adeɛ a Aban Adwumayɛfoɔ Nkabomkuo bɛgye saa nsusuiɛ no atom, na sɛ aban ayɛ sɛ ɔbɛsɔ wɔn mene ahyɛ wɔn ama wɔagye saa sika no te sɛ deɛ ɔrema abɔfra aduane no a, ɛnneɛ ɔko kɛseɛ pa ara na ɔrehwehwɛ. Ↄkaa sɛ, ɛnyɛ adeɛ a Aban Adwumayɛfoɔ Nkabomkuo no bɛgyae wɔn 60% akatua ntomu no atom da.
